Pielikums

Daugavpils domes

2022.gada 25.augusta

lēmumam Nr.565

LĪGUMS

par maksas pakalpojumu izmantošanu elektronisko izsoļu vietnē

Iestādes Nr. \_\_\_\_\_\_\_\_\_\_\_\_\_

Pakalpojuma saņēmēja Nr. ­\_\_\_\_\_\_\_\_

Rīgā *līguma parakstīšanas datums\**

**Tiesu administrācija,** reģistrācijas Nr. 90001672316, adrese – Antonijas iela 6, Rīga, LV-1010 (turpmāk – Iestāde), kuras vārdā saskaņā ar Tiesu administrācijas direktora 2018. gada 20. aprīļa rīkojumu Nr. 1-2/124 “Par paraksta tiesībām” un 2020. gada 12. marta rīkojumu Nr. 1-2/80 “Par grozījumu 2018. gada 20. aprīļa rīkojumā Nr. 1-2/124 “Par paraksta tiesībām”” rīkojas Tiesu administrācijas Informācijas sistēmu un tehnoloģiju departamenta direktore Andreta Balševica, no vienas puses, un

**Daugavpils valstspilsētas pašvaldība,** reģ. Nr. 90000077325, adrese: Krišjāņa Valdemāra ielā 1, Daugavpilī, LV-5401 (turpmāk – Pakalpojuma saņēmējs), kuras vārdā saskaņā ar likuma „Par pašvaldībām” 62.panta 4.punktu un Daugavpils pilsētas domes 2022.gada 25.augusta lēmumu Nr.565 rīkojas domes priekšsēdētājs Andrejs Elksniņš, no otras puses, turpmāk kopā – Puses, katrs atsevišķi – Puse,

pamatojoties uz likuma „Par pašvaldībām” 14. panta pirmās daļas 2. punktu, Valsts pārvaldes iekārtas likuma 61. pantu, Publiskas personas mantas atsavināšanas likuma 3. panta pirmās daļas 1. punktu, ievērojot Ministru kabineta 2015. gada 16. jūnija noteikumus Nr. 318 „Elektronisko izsoļu vietnes noteikumi” un Ministru kabineta 2017. gada 20. jūnija noteikumus Nr. 343 „Tiesu administrācijas maksas pakalpojumu cenrādis”, noslēdz šādu līgumu (turpmāk – Līgums):

1. **LĪGUMA PRIEKŠMETS**
	1. Līgums nosaka kārtību, kādā Iestāde nodrošina Pakalpojuma saņēmējam iespēju saņemt Iestādes sniegtos maksas pakalpojumus (turpmāk – Pakalpojumi) Izpildu lietu reģistra modulī Elektronisko izsoļu vietnē (turpmāk – Vietne), izmantojot interneta pieslēgumu.
	2. Iestāde nodrošina Pakalpojuma saņēmējam šādu Pakalpojumu – izsoles organizēšana Vietnē izsoles rīkotājam, lai Pakalpojuma saņēmējs varētu veikt sev piederošās mantas izsoli, izmantojot Vietni atbilstoši Ministru kabineta 2015. gada 16. jūnija noteikumu Nr. 318 „Elektronisko izsoļu vietnes noteikumi” 1.1 punktam.
	3. Pakalpojumu nodrošināšanas nolūkā Puses vienojas piemērot Ministru kabineta 2015. gada 16. jūnija noteikumus Nr. 318 „Elektronisko izsoļu vietnes noteikumi”, ievērojot Pakalpojuma saņēmēja tiesības un pienākumus, kas noteikti ārējos normatīvajos aktos.
2. **PUŠU SAISTĪBAS**
	1. **Iestāde** apņemas:
		1. sniegt Pakalpojuma saņēmējam Pakalpojumus;
		2. nodrošināt Pakalpojuma saņēmēja reģistrēto Vietnes lietotāju (turpmāk – lietotāji) piekļuvi Pakalpojumiem atbilstoši katra lietotāja piekļuves tiesībām;
		3. pēc Pakalpojuma saņēmēja rakstiska pieprasījuma, kas nosūtāms uz Vietnē norādīto tehniskā atbalsta e-pasta adresi, piešķirt vai anulēt lietotājam piekļuves tiesības konkrētam Pakalpojumam;
		4. par plānotajiem pārtraukumiem Vietnes darbībā informēt Pakalpojuma saņēmēju, izmantojot Vietni vai nosūtot paziņojumu uz Pakalpojuma saņēmēja e-pasta adresi;
		5. nodrošināt, lai Vietne automātiski fiksē un uzkrāj datus par Pakalpojuma saņēmēja lietotāju veiktajām aktivitātēm, izmantoto Pakalpojumu veidu un saņemto Pakalpojumu vienību skaitu noteiktā laika periodā;
		6. Pēc izsoles slēgšanas Vietne automātiski sagatavo izsoles aktu;
		7. Iestādes darba laikā nodrošināt Pakalpojuma saņēmēju ar iespēju saņemt Vietnes tehniskā atbalsta speciālista elektronisku vai telefonisku palīdzību Vietnes lietošanas jautājumu un darbības problēmu gadījumos.
	2. **Pakalpojuma saņēmējs** apņemas:
		1. iesniegt Iestādei, nosūtot uz Iestādes e-pasta adresi pasts@ta.gov.lv, rakstisku pieprasījumu par Pakalpojuma piekļuves tiesību piešķiršanu lietotājam, norādot lietotāja personas kodu, vārdu, uzvārdu, ieņemamo amatu un e-pasta adresi, kā arī nekavējoties informēt Iestādi par izmaiņām pieprasījumā norādītajos personas datos;
		2. trīs darbdienu laikā uz Vietnē norādīto tehniskā atbalsta e-pasta adresi rakstiski ziņot Iestādei, ja lietotājs pārtraucis darba tiesiskās attiecības ar Pakalpojuma saņēmēju vai viņa amata pienākumi vairs nedod tiesības lietot Pakalpojumus, norādot lietotāja personas kodu, vārdu, uzvārdu un ieņemamo amatu;
		3. neizpaust Vietnes piekļuves rekvizītus citām personām;
		4. nenodot citām personām no Vietnes saņemto ierobežotas pieejamības informāciju;
		5. izmantot no Vietnes iegūto informāciju tikai lietotāja amata pienākumu pildīšanai;
		6. neveikt datu vai Vietnes, vai tās daļu nelegālu kopēšanu, kā arī neveikt no Iestādes iegūtās informācijas satura pārveidi, publicēšanu, pārvadīšanu, nepiedalīties tā nodošanā vai pārdošanā, neveikt reproducēšanu (izņemot gadījumus, kad tas rakstiski saskaņots ar Iestādi), neveidot atvasinātus darbus un datu bāzes un tos neizplatīt;
		7. neizdarīt darbības, kas būtu vērstas uz Vietnes drošības sistēmas apiešanu un bojāšanu, kā arī neizmantot iegūto informāciju savu datu apstrādes sistēmu izveidēm bez rakstiskas saskaņošanas ar Iestādi;
		8. konstatējot problēmas Vietnes darbībā, pēc iespējas ātrāk par to ziņot, izmantojot Vietnē norādīto tehniskā atbalsta tālruni vai e-pastu: izsoles@ta.gov.lv.
	3. Iestādei ir tiesības nekavējoties Vietnē anulēt Pakalpojuma saņēmēja lietotāju tiesības, par to rakstiski paziņojot Pakalpojuma saņēmējam, ja:
		1. Līguma izpildes ietvaros Vietnē pieejamā informācija vai piešķirtās lietotāja tiesības tiek izmantotas pretēji Līgumā noteiktajām prasībām;
		2. Iestādei ir pamatotas aizdomas par Pakalpojuma saņēmēja nespēju nodrošināt informācijas konfidencialitāti vai Iestāde konstatē, ka Pakalpojuma saņēmējs ir veicis saņemto Pakalpojumu ietvaros iegūtas informācijas neatļautu apstrādi (t. sk. kopēšanu vai izplatīšanu).
	4. Līguma 2.3. punktā noteiktajā gadījumā anulējot Pakalpojuma saņēmēja lietotāja tiesības, Iestāde nesedz Pakalpojuma saņēmējam zaudējumus, kas radušies sakarā ar Vietnes lietotāja tiesību anulēšanu.
3. **ĪPAŠIE NOSACĪJUMI**
	1. Iestādei nav pienākuma novērst problēmas, kuras rodas vai varētu rasties Pakalpojuma saņēmējam vai lietotājiem trešo personu vai datortehnikas kļūdainas vai nestabilas darbības dēļ.
	2. Iestāde nav atbildīga par informācijas, kuru Pakalpojuma saņēmējs ievieto Vietnē, pareizību un atbilstību Latvijas Republikā spēkā esošajiem normatīvajiem aktiem.
	3. Iestāde neuzņemas atbildību par zaudējumiem, kuri radušies Pakalpojuma saņēmējam vai lietotājam, ja tas izpaudis vai atstājis citām personām pieejamā vietā savus Vietnes piekļuves rekvizītus.
	4. Atbildība par Līguma 2.2. punkta noteikumu neievērošanu vai pieejas iegūšanu Vietnei, izmantojot citu personu piekļuves rekvizītus vai citu personu vārdā, nesaskaņojot to ar Iestādi, iestājas saskaņā ar Latvijas Republikas normatīvajiem aktiem.
	5. Vietnes darbības jautājumu un problēmu gadījumos Pakalpojuma saņēmējs informē Iestādi, izmantojot Vietnē norādīto tehniskā atbalsta tālruni vai e-pastu: izsoles@ta.gov.lv.
4. **NORĒĶINU KĀRTĪBA**
	1. Maksa par Pakalpojumu saņemšanu piemērojama saskaņā ar Ministru kabineta 2017. gada 20. jūnija noteikumiem Nr. 343 "Tiesu administrācijas maksas pakalpojumu cenrādis". Ja šie noteikumi zaudē spēku, tad maksa par Pakalpojumu saņemšanu piemērojama saskaņā ar spēkā esošajiem ārējiem normatīvajiem aktiem, kas nosaka Iestādes sniegto maksas pakalpojumu cenrādi.
	2. Līdz katra mēneša 5. datumam Iestāde elektroniski sagatavo Pakalpojuma saņēmējam rēķinu par iepriekšējā kalendāra mēnesī izmantotajiem Pakalpojumiem. Iestāde rēķinu nosūta no Iestādes e-pasta adreses fd@ta.gov.lv uz Pakalpojuma saņēmēja Iestādes e-pasta adresi info@daugavpils.lv vai Pakalpojuma saņēmēja eadresi.
	3. Pakalpojuma saņēmējs saņemto rēķinu par iepriekšējā mēnesī izmantotajiem Pakalpojumiem apmaksā līdz katra mēneša 15. datumam. Bankas atzīme maksājuma uzdevumā ir uzskatāma par samaksas dienu.
	4. Izbeidzot Līgumu pirms termiņa, Puses veic savstarpējos norēķinus Līgumā noteiktajā kārtībā līdz Līguma darbības termiņa beigām.
5. **PUŠU ATBILDĪBA**
	1. Puses uzņemas atbildību par Līguma saistību izpildi.
	2. Ja Pakalpojuma saņēmējs nav veicis maksājumus Līgumā noteiktajos termiņos vai pārkāpj citus Līguma noteikumus, tad Iestāde ir tiesīga izteikt Pakalpojuma saņēmējam rakstisku brīdinājumu ar prasību novērst šo pārkāpumu. Pakalpojuma saņēmējam ir pienākums nekavējoties, bet ne vēlāk kā 3 (trīs) darbdienu laikā novērst brīdinājumā minētos Līguma pārkāpumus.
	3. Ja Pakalpojuma saņēmējs nav veicis Līguma 5.2. punktā minēto pārkāpumu novēršanu, Iestāde bez iepriekšēja brīdinājuma tiesīga pārtraukt Pakalpojuma sniegšanu līdz Pakalpojuma saņēmējs ir novērsis brīdinājumā minētos pārkāpumus.
	4. Līguma 5.2. un 5.3. punktā noteiktajos gadījumos Iestāde atjauno pakalpojuma sniegšanu Pakalpojuma saņēmējam ne vēlāk kā nākamajā darbdienā no Līguma pārkāpuma novēršanas dienas.
6. **DOMSTARPĪBAS UN STRĪDI**
	1. Visus strīdus un domstarpības, kas varētu rasties Līguma izpildes laikā, Puses risina savstarpējo pārrunu ceļā.
	2. Strīdi un domstarpības, par kurām nav panākta vienošanās pārrunu ceļā tiks izskatīti tiesā Latvijas Republikas normatīvajos aktos noteiktajā kārtībā.
7. **LĪGUMA DARBĪBAS TERMIŅŠ UN LĪGUMA GROZĪŠANA**
	1. Līgums stājas spēkā tā abpusējas parakstīšanas brīdī un ir noslēgts uz nenoteiktu laiku.
	2. Puses var izbeigt Līgumu, brīdinot otru Pusi rakstveidā 2 (divas) nedēļas (četrpadsmit dienas) iepriekš.
	3. Līgums var tikt izbeigts, Pusēm abpusēji rakstveidā vienojoties.
	4. Iestādei ir tiesības nekavējoties vienpusēji izbeigt Līgumu, ja Pakalpojuma saņēmēja darbības dēļ ir konstatēts fizisko personu datu aizsardzības pārkāpums.
	5. Jebkuri grozījumi un papildinājumi Līgumā būs spēkā tikai tad, ja tie tiks izteikti rakstveidā un būs abu Pušu vai to pilnvarotu personu parakstīti, ja Līgums nenoteic citādi. Līguma grozījumi ar to abpusējas parakstīšanas brīdi kļūst par Līguma neatņemamu sastāvdaļu.
8. **FIZISKO PERSONU DATU AIZSARDZĪBA**
	1. Līguma ietvaros, nodrošinot fizisko personu datu apstrādi, Iestāde ir fizisko personu datu pārzinis attiecībā uz fizisko personu datu apstrādi, ko Iestāde apstrādā nolūkā nodrošināt Līguma izpildi, savukārt attiecībā uz Vietnē ievietotajiem Pakalpojuma saņēmēja datiem Pakalpojuma saņēmējs ir šo datu pārzinis.
	2. Līgumā noteikto saistību izpildes ietvaros Puses kā neatkarīgi pārziņi apstrādā pretējās Puses iesniegtos personas datus, ja Līgumā vai citā Pušu noslēgtajā vienošanās nav noteikts savādāk. Pusēm ar Līgumu nav mērķis noslēgt kopīgu pārziņu vienošanos Regulas 26.panta izpratnē.
	3. Atbilstoši Līguma 8.1. punktā noteiktajam atbildības sadalījumam katra Puse ir atbildīga par fizisko personu datu apstrādi saskaņā ar Līgumu un fizisko personu datu apstrādi regulējošiem normatīvajiem aktiem.
	4. Pusēm ir pienākums Līguma 8.1. punktā noteiktās atbildības ietvaros īstenot atbilstošus tehniskus un organizatoriskus pasākumus, lai nodrošinātu un spētu uzskatāmi parādīt, ka fizisko personu datu apstrāde notiek saskaņā ar fizisko personu datu apstrādi regulējošiem normatīvajiem aktiem.
	5. Iestāde neizmanto tam uzticētos fiziskas personas datus ar Līgumā minēto saistību izpildi nesaistītiem mērķiem, ja vien tas neizriet no spēkā esošiem normatīviem aktiem.
	6. Pakalpojuma saņēmējs nodrošina, ka Pakalpojuma saņēmēja nodarbinātie, kas iesaistīti Līguma izpildē, pirms fiziskas personas datu apstrādes uzsākšanas Līguma ietvaros paraksta saistību rakstu atbilstoši Līguma pielikumā pievienotajam paraugam. Iestādei ir tiesības pieprasīt un Pakalpojuma saņēmējam ir pienākums trīs darbdienu laikā iesniegt Iestādei saistību rakstu kopijas.
	7. Pakalpojuma saņēmējs nodrošina, ka Pakalpojuma saņēmēja nodarbinātajiem, kas iesaistīti Līguma izpildē, ir pieejamas tikai tās tiesības Vietnes lietošanā, kas nepieciešamas Līguma 1.2. punktā noteikto Pakalpojumu saņemšanai. Pakalpojuma saņēmējs nekavējoties veic nepieciešamās darbības konkrēta nodarbinātā tiesību apjoma ierobežošanai Vietnē, ja Vietnes lietošanas tiesības nav nepieciešamas nodarbinātā amata pienākumu veikšanai.
	8. Pakalpojuma saņēmējs ne retāk kā vienu reizi gadā veic Pakalpojuma saņēmēja nodarbināto, kas iesaistīti Līguma izpildē, datu aktualizāciju Vietnē. Iestādei ir tiesības pieprasīt Pakalpojuma saņēmēja rakstisku apliecinājumu par nodarbināto, kas iesaistīti Līguma izpildē, datu aktualizāciju.
	9. Pēc datu apstrādes pabeigšanas Līguma izbeigšanas gadījumā vai pēc Līguma darbības termiņa beigām Iestāde pēc Pakalpojuma saņēmēja norādījuma dzēš (iznīcina) vai nodod atpakaļ no Pakalpojuma saņēmēja saņemtos visus fiziskas personas datus un to kopijas (vai arī dzēš (iznīcina) kopijas), ja vien Eiropas Savienības vai Latvijas normatīvajos aktos nav paredzēta fiziskas personas datu glabāšana.
	10. Puses apņemas neizpaust un neizplatīt citām personām bez otras Puses piekrišanas Līguma izpildes gaitā iegūtos personas datus, izņemot gadījumus, kad informācija tiek sniegta Līguma izpildes nodrošināšanai Puses sadarbības partnerim vai valsts pārvaldes iestādēm, kā arī citos gadījumos, kad informācijas izpaušanu pieprasa normatīvie akti.
	11. Līguma 8.1. punktā minētās sadarbības ietvaros Iestāde:
		1. pēc Pakalpojuma saņēmēja attiecīga rakstiska pieprasījuma nodrošina nepieciešamo atbalstu fiziskas personas datu aizsardzības pārkāpuma un datu subjekta pieprasījuma gadījumā;
		2. nekavējoties informē Pakalpojuma saņēmēju par saņemtu datu subjekta pieprasījumu vai konstatētu fiziskas personas datu aizsardzības pārkāpumu.
	12. Ja Līguma izpildes ietvaros kāda no Pusēm nodod otrai Pusei savu darbinieku personas datus, tad Puse, kura nodod personas datus, ir atbildīga par nodoto personas datu pareizību un to, ka tā ir tiesīga nodot datus otrai Pusei. Puses apstrādā no otras Puses iesniegtos personas datus vai Līguma izpildes laikā iegūtos personas datus Līguma noslēgšanai un/vai izpildei, Pušu pienākumu izpildei saskaņā ar normatīvajiem aktiem, kā arī Pušu tiesisko interešu ievērošanai.
	13. Puse, kura nodod otrai Pusei savu darbinieku personas datus, nodrošina savu norādīto darbinieku informēšanu par viņu personas datu nodošanu Puses sadarbības partnerim un par viņu kā datu subjektu tiesībām saskaņā ar spēkā esošajiem normatīvajiem aktiem personas datu aizsardzības jomā. Puse, kura nodod otrai Pusei personas datus apstrādei, atbild par attiecīgā darbinieka personas datu apstrādes tiesiskā pamata nodrošināšanu.
9. **CITI NOTEIKUMI**
	1. Puses apņemas informēt viena otru par juridiskā statusa, nosaukuma, adreses un citu rekvizītu (t. sk. Līguma 4.2. punktā minētās e-pasta adreses) maiņu 10 (desmit) darbdienu laikā.
	2. Neviena no Pusēm nav tiesīga bez otras Puses rakstiskas piekrišanas nodot kādu no Līgumā noteiktajām saistībām vai tās izpildi trešajām personām.
	3. Pakalpojuma saņēmēja kontaktpersona Līguma darbības laikā – Juridiskā departamenta Kapitālsabiedrību pārraudzības nodaļas vadītājs Nikolajs Jefimovs, tālrunis 65404322, e-pasts: nikolajs.jefimovs@daugavpils.lv; Īpašuma pārvaldīšanas departamenta Nekustamā īpašuma nodaļas vadītājs Aleksejs Nikolajevs, tālrunis 65404358, e-pasts: aleksejs.nikolajevs@daugavpils.lv.
	4. Kontaktinformācija saziņai ar Iestādi Līguma darbības laikā – Tiesu administrācijas Informācijas sistēmu un tehnoloģiju departamenta Informācijas sistēmu lietotāju atbalsta nodaļa, e-pasts: izsoles@ta.gov.lv, tālr. 67063800 (taustiņš 3).
	5. Ar Līgumu uzņemtās Pušu tiesības un pienākumi ir saistoši Pušu tiesību un saistību pārņēmējiem.

 Līgums ar vienu tā pielikumu "Saistību raksta paraugs" ir sagatavots uz 6 (sešām) lappusēm.

1. **PUŠU REKVIZĪTI**

|  |  |
| --- | --- |
| **IESTĀDE:**Tiesu administrācijaReģistrācijas Nr.: 90001672316Adrese: Antonijas iela 6, Rīga, LV-1010E-pasta adrese: pasts@ta.gov.lvNorēķinu rekvizīti:Konts: LV85TREL2190458018000Saņēmējs: Valsts kaseBIC kods: TRELLV22\_\_\_\_\_\_\_\_\_\_\_\_\_\_\_\_ A. Balševica | **PAKALPOJUMA SAŅĒMĒJS:****Daugavpils valstspilsētas pašvaldība**Reģ.Nr. 90000077325Adrese: Krišjāņa Valdemāra iela 1, Daugavpils, LV-5401E-pasta adrese: info@daugavpils.lv Norēķinu rekvizīti:Konts: LV34TREL980200309200BSaņēmējs: Valsts kaseBIC kods: TRELLV22\_\_\_\_\_\_\_\_\_\_\_\_\_\_\_\_ A. Elksniņš |

**Pielikums**

pie 2022. gada \_\_. \_\_\_\_\_\_\_\_\_ līguma

par maksas pakalpojumu izmantošanu

elektronisko izsoļu vietnē

**Saistību raksta paraugs**

Es, \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_,
*(vārds, uzvārds, personas* *kods)*

*(amats, darba devēja nosaukums)*

a ar savu parakstu apliecinu, ka man ir zināms, ka 2022. gada \_\_\_. \_\_\_\_\_\_\_\_\_\_\_\_ līguma Nr. \_\_\_\_\_\_\_\_\_\_\_\_ ietvaros saņemtie fiziskas personas dati ir neizpaužama informācija, par kuras izpaušanu paredzēta atbildība Latvijas Republikā spēkā esošajos normatīvajos aktos noteiktajā kārtībā.

2022. gada\_\_. \_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 *( personiskais paraksts)*